
סמינר למטפלים, אנאתה, 
ימי שלישי, 12:00-13:20 קריית אדם. 2025-2026
סימסטר א - נערך ויינתן על ידי גב' אידית סמט
הקשבה

כתיבת קורות-חיים / וִיסלבה שימבּוֹרְסְקָה    תרגום: רפי וייכרט (1996)

מַה נָּחוּץ? 
נָחוּץ לִכְתֹּב בַּקָּשָׁה 
וּלְצָרֵף לָהּ קוֹרוֹת-חַיִּים. 

לְלֹא קֶשֶׁר לְאֹרֶךְ הַחַיִּים 
עַל הַקּוֹרוֹת לִהְיוֹת קְצָרוֹת. 

תִּמְצוּת הָעֻבְדּוֹת וּבְחִירָתָן הֶכְרֵחִיִּים. 
הֲמָרַת נוֹפִים בִּכְתוֹבוֹת 
וְזִכְרוֹנוֹת רוֹפְפִים בְּתַאֲרִיכִים מְקֻבָּעִים. 
מִכָּל הָאֲהָבוֹת לִרְשֹׁם אֶת הַנִּשּׂוּאִין בִּלְבַד, 
וּמֵהַיְּלָדִים רַק אֶת אֵלֶּה שֶׁנּוֹלְדוּ. 

זֶה שֶׁמַּכִּיר אוֹתְךָ חָשׁוּב יוֹתֵר מִזֶּה שֶׁאַתָּה מַכִּיר. 
טִיּוּלִים רַק בְּמִדָּה וּלְחוּץ לָאָרֶץ. 
הִשְׁתַּיְּכוּת לְמָה אַךְ בְּלֹא הַלָּמָה. 
צִיּוּנִים לְשֶׁבַח בְּלֹא הַנִּמּוּקִים. 

כְּתֹב כְּאִלּוּ מֵעוֹלָם לֹא דִּבַּרְתָּ עִם עַצְמְךָ 
וּכְאִלּוּ עָקַפְתָּ עַצְמְךָ מֵרָחוֹק. 

 הִתְעַלֵּם מִכְּלָבִים, חֲתוּלִים וְצִפֳּרִים, 
מַזְכָּרוֹת נוֹשָׁנוֹת, חֲבֵרִים וַחֲלוֹמוֹת. 

 מְחִיר וְלֹא עֶרֶךְ 
כּוֹתֶרֶת וְלֹא תֹּכֶן. 
מִסְפַּר הַנַּעֲלַיִם וְלֹא הַיַּעַד שֶׁאֵלָיו הוֹלֵךְ 
זֶה שֶׁאָמוּר לִהְיוֹת אַתָּה. 

 לְכָךְ יֵשׁ לְצָרֵף תַּצְלוּם בְּאֹזֶן גְּלוּיָה. 
רַק צוּרָתָהּ נִלְקַחַת בְּחֶשְׁבּוֹן, לֹא מַה שֶּׁנִּשְׁמָע. 
מַה נִּשְׁמָע? 
נַהֲמַת מְכוֹנוֹת הַגּוֹרְסוֹת אֶת הַנְּיָר.



הכותרת של הסמינר היא הקשבה. הקשבה היא הכלי דרכו אנו יוצרים אצל הזולת חוויה של היות מובן והיות קיים בעולם. מטרת הסמינר היא לחדד את ההקשבה של כולנו. 

שני מקורות עיקריים קובעים את האופן בו אנו  כמטפלים מקשיבים למטופלינו. המסגרת התיאורטית שאנו אמונים עליה, וניסיון החיים המודע והלא מודע שאנחנו מביאים איתנו – שני אלה יוצרים את מצב העצמי, עמו אנחנו פוגשים את מטופלינו בכל רגע נתון. 
בסמסטר הקודם התעמקנו בתאוריות הפסיכואנליטיות השונות דרך מאמרו של עמנואל ברמן, ובעצמי המודע והלא מודע שלנו דרך מאמרה של גו'די דייויס. 

שני מרכיבי ההקשבה הנ"ל  ישמשו כמסגרת דרכה נתבונן במהלך הסמסטר הנוכחי בסוגיות שמאתגרות כל מטפל, צעיר וותיק במפגש הטיפולי. את המאמרים שמלווים את הסוגיות השונות מייצגות גישות תיאורטיות שונות, והם נבחרו כיוון שהם מעוררים עושר אסוציאטיבי אצל הקורא בהם. מאמרים אלו אינם מציגים ניסוחים תאורטיים מורכבים, אלא נוגעים במוכר לנו, כבני אדם וכמטפלים, ובכך מאפשרים למידה והעמקה מתוך חוויה וקרבה. 
השאיפה  שלי בסמינר, ליצור מרחב בו התאוריה מעשירה את הפרקטיקה, והפרקטיקה הופכת את התאוריה לחיה. 

התקווה שלי היא  שהדיון בסוגיות ובמאמרים לא רק יגדיל את ההבנה שלנו, אלא יצור חוויה של להיות מובן כמטפל. כמטפלים המתמודדים על בסיס יומיומי עם שאלות ודילמות, לעתים מייסרות, בתוך הבדידות של חדר הטיפול, תהיה לנו הזדמנות לקרוא ולשתף בקשיים ורגעי חסד.  
כמוכן אני מקווה שנעז לשאול שאלות אמיתיות  ולהכיר בכך  שאין תשובות אלא עוד ועוד מחשבות, עוד ועוד אפשרויות הבנה. נצא ביחד למקטע של מסע שהוא אין סופי כמו הרבדים והניואנסים של הפלא שנקרא נפש האדם.

מאחלת לכולנו דיונים מטלטלים וחדוות לימוד, כשרגעים של בהירות מתחלפים ברגעים של חוסר ידיעה, מתוך הכרה שמתח ביניהם הוא הוא הדבר ממנו מתרחשת הצמיחה.

